钦定古今图书集成/理学汇编/文学典/第008卷 > 吴氏林下偶谈 > 《知文难》
## 钦定古今图书集成/理学汇编/文学典/第008卷 > 吴氏林下偶谈 > 《知文难》

柳子厚云：“夫文为之难，知之愈难耳。”是知文之难，甚
于为文之难也。盖世有能为文者，其识见犹倚于一
偏，况不能为文者乎？昌黎《毛颖传》，杨诲之犹大笑以
为怪。诲之盖与柳子厚交游，号稍有才者也。东坡谓
南丰编《太白集》，如《赠怀素草书歌》并《笑矣乎》等篇，非
太白诗，而滥与集中。东莱编《文鉴》，晦庵未以为然，以
诸有识者，所见尚不同如此，则俗人之论易为纷纷，
宜无足怪也。故韩文公则为时人笑，且排下笔称意，
则人必怪之；欧公作《尹师鲁墓铭》，则或以为疵缪。欧
公初取东坡，则群嘲聚骂者动满千百。而东坡亦言
“张文潜、秦少游，士之超轶绝尘者，士骇所未闻，不能
无异同。故纷纷之论，亦尝及吾与二子，吾策之审矣。
士如良金美玉，市有定价，岂可以爱憎口舌贵贱之
欤作《太息》一篇，使秦少章藏于家，三年然后出之”，盖
三年后当论定也。往时水心先生汲引后进如饥渴
然，自周南仲死，文字之传，未有所属，晚得筼窗陈寿
老，即倾倒付嘱之时士论犹未厌，水心举《太息》一篇
为证，且谓他日之论，“终当定于今日。”今才十数年，世
上文字日益衰落，而筼窗卓然为学者所宗，则论定
固无疑。然《水心》之文，世犹深知之者少，则于筼窗之
文，宜亦未必尽知之也。更一二百年后，以俟作者，然
后论益定耳。